Kommissionens beslutning

af 6. december 2001

om overdragelse til gennemførelseskontorer af forvaltningen af støtte til førtiltrædelsesforanstaltninger inden for landbrug og udvikling af landdistrikter i Republikken Letland i førtiltrædelsesperioden

(2001/885/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/1989(1), særlig artikel 12, stk. 2,

under henvisning til Kommissionens forordning (EF) nr. 2222/2000(2) af 7. juni 2000 om finansielle gennemførelsesbestemmelser til Rådets forordning (EF) nr. 1268/1999(3) om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden, særlig artikel 3, stk. 2, og

ud fra følgende betragtninger:

(1) I henhold til artikel 4, stk. 5, i forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden godkendte Kommissionen den 25. oktober 2000 et program for landbrug og udvikling af landdistrikter for Republikken Letland ved afgørelse K(2000) 3097 endelig.

(2) Den lettiske regering og Kommissionen, der handler på Det Europæiske Fællesskabs vegne, undertegnede den 25. januar 2001 den flerårige finansieringsaftale om de tekniske, juridiske og administrative regler for gennemførelsen af SAPARD-programmet.

(3) I henhold til forordning (EF) nr. 1266/1999 kan det krav om forhåndsgodkendelse, der er fastsat i samme forordnings artikel 12, stk. 1, fraviges på grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser. Forordning (EF) nr. 2222/2000 indeholder nærmere regler for, hvordan analyserne skal gennemføres.

(4) De lettiske myndigheder har udpeget dels "landdistrikternes støttetjeneste" til at gennemføre foranstaltningerne vedrørende "modernisering af landbrugsmaskinel, -udstyr og -bygninger", "skovrejsning på landbrugsjord", "forbedring af forarbejdningen og afsætningen af landbrugsprodukter og fiskerivarer", "udvikling og spredning af økonomiske aktiviteter med alternative indkomstmuligheder", "forbedring af den generelle infrastruktur i landdistrikterne" og "uddannelse" som defineret i det program for landbrug og udvikling af landdistrikterne, der blev godkendt for Republikken Letland ved Kommissionens afgørelse K(2000) 3097 endelig af 25. oktober 2000, dels finansministeriets afdeling for nationale fonde til at varetage de finansielle funktioner, der skal udøves i forbindelse med gennemførelsen af SAPARD-programmet.

(5) I henhold til forordning (EF) nr. 1266/1999 og forordning (EF) nr. 2222/2000 har Kommissionen analyseret den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser og fastslået, at Letlands gennemførelse af ovennævnte foranstaltninger er i overensstemmelse med artikel 4-6 i og bilaget til forordning (EF) nr. 2200/2000 og minimumskriterierne i bilaget til forordning (EF) nr. 1266/1999.

(6) Landdistrikternes støttetjeneste har på tilfredsstillende måde opfyldt følgende nøglekriterier for at blive godkendt: skriftlige procedurer, adskillelse af opgaver, kontrol før projektgodkendelse og før betaling, betalingsprocedurer, regnskabsprocedurer, edb-sikkerhed, intern revision og, hvor det er relevant, regler om offentlige indkøb.

(7) Den 16. november 2001 fremlagde de lettiske myndigheder en liste over støtteberettigede udgifter i henhold til artikel 4, stk. 1, litra B, i den flerårige finansieringsaftale, og Kommissionen har ikke rejst indvendinger mod denne liste.

(8) Finansministeriets afdeling for nationale fonde har på tilfredsstillende måde opfyldt følgende kriterier for de finansielle funktioner, den skal udøve i forbindelse med gennemførelsen af SAPARD-programmet for Republikken Letland: revisionsspor, finansforvaltning, modtagelse af midler, udbetaling til de udvalgte modtagere, edb-sikkerhed og intern revision.

(9) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til landdistrikternes støtteservice og finansministeriets afdeling for nationale fonde i Republikken Letland at forvalte støtten decentralt.

(10) Da Kommissionens kontrol er baseret på et operationelt, men ikke opererende system, er det på nuværende tidspunkt hensigtsmæssigt foreløbigt at overlade forvaltningen af SAPARD-programmet til landdistrikternes støtteservice og finansministeriets afdeling for nationale fonde.

(11) Fuldstændig overdragelse af forvaltningen af SAPARD-programmet kan først overvejes, efter at der er foretaget yderligere kontrol af, at systemet fungerer tilfredsstillende, og efter at der er gennemført eventuelle henstillinger fra Kommissionen om overdragelse af forvaltningen af støtte til landdistrikternes støtteservice og finansministeriets afdeling for nationale fonde -

VEDTAGET FØLGENDE BESLUTNING:

Artikel 1

Kravet om, at Kommissionen på forhånd skal godkende Republikken Letlands udvælgelse af projekter og indgåelse af kontrakter, fraviges.

Artikel 2

Forvaltningen af SAPARD-programmet overdrages foreløbigt til:

1) landdistrikternes støtteservice, Republikas laukums 2, Riga LV 1981, Republikken Letland, der skal gennemføre foranstaltningerne vedrørende "modernisering af landbrugsmaskinel, -udstyr og -bygninger", "skovrejsning på landbrugsjord", "forbedring af forarbejdningen og afsætningen af landbrugsprodukter og fiskerivarer", "udvikling og spredning af økonomiske aktiviteter med alternative indkomstmuligheder", "forbedring af den generelle infrastruktur i landdistrikterne" og "uddannelse" som defineret i det program for landbrug og udvikling af landdistrikterne, der blev godkendt ved Kommissionens afgørelse K(2000) 3097 endelig af 25. oktober 2000, og

2) finansministeriets afdeling for nationale fonde, Smilsu iela 1, Riga LV 1919, Republikken Letland, der skal varetage de finansielle funktioner, der skal udøves i forbindelse med gennemførelsen af SAPARD-programmet for Republikken Letland.

Udfærdiget i Bruxelles, den 6. december 2001.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 253 af 7.10.2000, s. 5.

(3) EFT L 161 af 26.6.1999, s. 87.